SKRIFTLIG FORESPØRGSEL P-4058/00

af Ioannis Marínos (PPE-DE) til Kommissionen

(20. december 2000)

Om: Kontrol af importeret kød i Grækenland

Ifølge offentliggørelser i den græske presse findes der i Grækenland kun 250 tilsynsførende, der overvåger folkesundheden, selvom landet har behov for mindst 1000 for at nå målet med forbrugernes sikkerhed og sundhed, eftersom Grækenland er nettoimportør af oksekødsprodukter fra såvel EU-medlemsstaterne som lande udenfor EU. Det bør endvidere tilføjes, at der ikke alene er tale om utilstrækkeligt personale, men at der også har været presseomtale af det mangelfulde tilsyn med kødvarer og andre importerede produkter, eftersom kontrollen foretages på femdagesbasis og kun om formiddagen i løbet af de offentligt ansattes arbejdsdag på otte timer, selvom de største mængder importeres på tidspunkter, hvor der ikke kan foretages kontrol. Den græske landbrugsminister tog kritikken til sig, idet han indrømmede, at der var tale om tilfældig kontrol og kun på arbejdsdagene. Hvordan vil Kommissionen formå de græske myndigheder til at forpligte sig til at øge personalet og forbedre kontrollen med henblik på at beskytte de græske borgeres sundhed mere effektivt? Kan Kommissionen endvidere oplyse, om der i andre og i hvilke EU-lande kun føres tilsyn med kødprodukter på de fem ugentlige arbejdsdage i kontortiden, samt i hvilke lande der dagligt foretages kontrol på et hvilket som helst tidspunkt, hvor importen finder sted?

Svar afgivet på Kommissionens vegne af David Byrne

(23. februar 2001)

Kommissionens Levnedsmiddel- og Veterinærkontor gennemførte fra den 29. marts 1999 til den 3. april 1999 et inspektionsbesøg i Grækenland med henblik på at vurdere kontrollen ved grænsekontrolstederne. Efter en brevveksling blev de centrale kompetente myndigheder i Grækenland anmodet om at fremkomme med yderligere oplysninger vedrørende anbefalingerne i inspektionsrapporten, og de afgav den 29. februar 2000 et svar, som indeholdt tilfredsstillende garantier. Kommissionen har til hensigt at gennemføre endnu en inspektion af importkontrollen i Grækenland i marts 2001.

Levnedsmiddel- og Veterinærkontoret gennemførte fra den 25. til den 29. september 2000 en inspektion af fremstillingen af fersk kød (svinekød) i Grækenland. Inspektionen afslørede, at der fortsat er alvorlige problemer, og de centrale kompetente myndigheder i Grækenland blev derfor ved brev af 31. oktober 2000 anmodet om at forelægge en handlingsplan. Målet for Grækenland er at løse de problemer vedrørende kontrolsystemerne, som er blevet konstateret, ved hjælp af konstruktive forslag og at udarbejde en tidsplan for forslagenes snarlige gennemførelse. Kommissionen modtog den 20. december 2000 de centrale kompetente myndigheders svar, og man er på nuværende tidspunkt i færd med at analysere dette.

Virksomhederne, herunder kødfabrikkerne og havnene, har forskellige åbningstider. Kødfabrikkerne er normalt åbne inden for den normale arbejdstid, hvorimod eksterne faktorer har betydning for havnenes åbningstid. Da der er krav om myndighedernes tilstedeværelse/overvågning i forbindelse med visse aktiviteter, skal der betales gebyrer. Beregningen af gebyrets størrelse er baseret på det dokumenterede antal timer og den mængde varer, der er tale om. Antallet af medarbejdere afhænger af antallet af timer. Det indebærer nogle gange, at officielt personale kan tilkaldes i situationer, hvor det ikke er nødvendigt, at de er til stede hele tiden. Faktisk gennemfører de fleste medlemsstater importkontrol uden for den officielle kontortid.

Inspektioner (af kød og ved grænsen), som gennemføres af medlemsstaternes myndigheder, finder ikke nødvendigvis sted døgnet rundt 365 dage om året. Således kan det forekomme, at partier, som ankommer uden for den normale arbejdstid på destinationsstedet, skal vente på at blive inspiceret, indtil inspektionspersonalet genoptager arbejdet. I forbindelse med importkontrol bestemmer fællesskabslovgivningen, at partiernes ankomst skal varsles, for at det veterinære personale kan blive gjort bekendt med partiernes ankomst og for at sikre, at importkontrollen om nødvendigt kan gennemføres uden for den officielle arbejdstid.